ดราม่าลิขสิทธิ์เพลง Happy Birthday
ใน 365 วันที่ผ่านไปในแต่ละปี ไม่ว่าเราจะอายุเท่าไหร่ ในปีนั้นผ่านอะไรมาบ้าง อย่างน้อยยังมีหนึ่งวันที่เป็นวันพิเศษสำหรับเรา วันนั้นคือ วันเกิด  สิ่งที่คู่กับทุกวันเกิดแถมยังอยู่ในทุกช่วงชีวิตคนตั้งแต่แรกเกิด นั่นก็คือ เพลง Happy Birthday to You
16 พ.ค. 2561

ดราม่าลิขสิทธิ์เพลง Happy Birthday / โดย ลงทุนแมน
ใน 365 วันที่ผ่านไปในแต่ละปี
ไม่ว่าเราจะอายุเท่าไหร่ ในปีนั้นผ่านอะไรมาบ้าง
อย่างน้อยยังมีหนึ่งวันที่เป็นวันพิเศษสำหรับเรา
วันนั้นคือ วันเกิด
สิ่งที่คู่กับทุกวันเกิดแถมยังอยู่ในทุกช่วงชีวิตคนตั้งแต่แรกเกิด นั่นก็คือ เพลง Happy Birthday to You
เคยสงสัยไหมว่าเพลงนี้เป็นของใคร มีที่มาอย่างไร
และทำไมลิขสิทธิ์ของเพลงนี้ถึงเป็นดราม่า
ลงทุนแมนจะเล่าให้ฟัง
เพลงนี้ถูกแต่งขึ้นประมาณ 110 ปีที่แล้ว ทำนองคุ้นหูนี้มาจากเพลง Good Morning to All ของคุณครูโรงเรียนอนุบาล โดยคุณครูชื่อแพตตี้ และมิลดริล ฮิลซึ่งเป็นพี่น้องกัน
ทั้งสองเห็นว่าเพลงสมัยก่อนยากเกินที่เด็กจะจำได้รวมถึงท่าทางประกอบไม่เข้ากับเด็กเล็ก
ทั้งสองจึงคิดค้นเพลง Good Morning to All ขึ้นมาเพื่อฝึกฝนทักษะเด็ก ในการทักทายและ สวัสดีตอนเช้า
ด้วยทำนองที่สั้น ง่าย กระชับ เหมาะแก่เด็กอนุบาล เนื้อร้องก็ได้ถูกปรับเปลี่ยนออกไป ในหลายๆ รูปแบบ ไม่ว่าจะเป็น Greeting to All หรือ Happy Christmas to All จากคนที่นำไปร้องหลายๆคน
จนกระทั่งเพลงนี้ถูกนำมาใช้กับการฉลองวันเกิดในเพลง Happy Birthday to You แต่ไม่มีข้อมูลระบุแน่ชัดว่า ใครเป็นคนคิดเนื้อเพลงนี้
เมื่อแพตตี้เห็นว่าเพลง Good Morning to All โด่งดัง จึงนำเพลงนี้ไปขายให้ The Summy Company ซึ่งต่อมาเป็นผู้เผยแพร่เพลงนี้รวมถึง Happy Birthday to You ในเวอร์ชั่นที่มีการเรียบเรียง โดยเปียโน
The Summy Company เล็งเห็นถึงการเติบโตของเพลงวันเกิดจึงนำเพลงทั้งสองไปจดลิขสิทธิ์
จากนั้นบริษัท The Summy Company ได้มีการควบรวมกิจการ และถูกซื้อโดย Warner/Chappell Music ในปี 1988 ด้วยมูลค่ากว่า 800 ล้านบาท
ลิขสิทธิ์ของเพลง Happy Birthday to You จึงกลายมาเป็นของ Warner/Chappell Music หมายความว่าผู้ที่ใช้เพลงนี้ในสื่อหรือหนังที่สามารถสร้างรายได้ทั้งหมด จะต้องเสียค่าลิขสิทธิ์ให้ Warner/Chappell Music
มาถึงตรงนี้คงจินตนาการออกแล้วว่ารายได้ของเพลงวันเกิด ที่ใครๆ ก็ร้องเป็น จะมากมายขนาดไหน?
เพลง Happy Birthday to You ถูกแปลไปใช้ใน 18 ภาษา และ Guinness World Records ได้ยกให้เพลงนี้เป็นเพลงภาษาอังกฤษที่ถูกร้องมากที่สุดจากคนทั่วโลก
ทำให้รายได้ต่อปีของค่าลิขสิทธิ์เพลงนี้อยู่ที่กว่า 58.4 ล้านบาท หรือเท่ากับ 160,000 บาทต่อวัน
มีการประมาณการตัวเลขรายได้ของเพลง Happy Birthday to You ตลอดระยะการถือครองลิขสิทธิ์ สามารถสร้างรายได้มากถึง 1,604 ล้านบาท
ถ้าเราเป็นนักลงทุนในมูลค่าคงมองว่านี่คือธุรกิจห่านทองคำที่จะเติบโตต่อไปอย่างไม่หยุดยั้ง เพราะว่า ทุกวันเป็นวันเกิดของหลายๆ คนทั่วโลก และเพลงนี้เป็นเพียงไม่กี่เพลงที่คนทุกชาติ ไม่ว่าจะใช้ภาษาอะไรจะร้องเพลงนี้ได้ในภาษาอังกฤษ
ถ้าให้โลกนี้มี 7,000 ล้านคน โดยเฉลี่ยแล้ว ใน 1 วัน จะมีเจ้าของวันเกิดทั้งหมด 19 ล้านคน..
ทำให้จากเพลงในโรงเรียนอนุบาลสามารถสร้างรายได้ระดับพันล้าน
..แต่เรื่องดันไม่จบเพียงเท่านี้..
Warner/Chappell Music ถูกแย้งโดย โรเบิร์ต บรูนีส อาจารย์ภาควิชากฎหมายว่าบริษัทไม่ได้ถือลิขสิทธิ์เพลง Happy Birthday โดยชอบธรรมเพราะไม่มีใครรู้ว่าเจ้าของเนื้อเพลงคือใคร มีแต่หลักฐานการคิดค้นทำนองที่เกิดมาจากโรงเรียนอนุบาลในเพลง Good Morning to All เท่านั้น
จนกระทั่งในปี 2016 ศาลตัดสินว่า ลิขสิทธิ์เพลง Happy Birthday to You เป็นโมฆะ และเป็นเพลงสาธารณะตามที่อาจารย์กล่าวอ้าง และลิขสิทธิ์ที่แท้จริงของ Warner คือเฉพาะเวอร์ชั่นที่ถูกดัดแปลงเป็นเปียโน โดยบริษัท The Summy Company ที่ Warner ได้ซื้อกิจการเข้ามานั่นเอง
จากการตัดสินครั้งนี้ ทำให้บริษัท Warner/Chappell Music ถูกปรับไปกว่า 450 ล้านบาท
สรุปแล้วตอนนี้ไม่มีใครเป็นเจ้าของลิขสิทธิ์เพลง Happy Birthday to You อีกต่อไป
รู้ไหมว่าก่อนหน้านี้มีคนที่นำเพลง Happy Birthday to You ไปใช้ในสื่อต่างๆ แล้วถูกบริษัท Warner/Chappell Music ตามไปเก็บค่าลิขสิทธิ์
Jennifer Nelson นักถ่ายทำภาพยนตร์ต้องจ่ายเงินจำนวน 481,252 บาท เป็นค่าลิขสิทธิ์เพียงเพราะใส่เพลงวันเกิดลงในสารคดีที่ถ่ายทำ
รวมถึงบริษัท Grammy ประเทศไทยเคยต้องจ่ายเงินค่าใช้เพลง Happy Birthday ในงานคอนเสิร์ตของพี่ป้อม อัสนี-วสันต์อีกด้วย
แต่ไม่เป็นไร ต่อจากนี้สบายใจได้
เพราะหลังจากปี 2016 ที่ศาลตัดสิน ศิลปินทุกคนจะสามารถร้องเพลงนี้ได้ในงานคอนเสิร์ตโดยไม่ต้องจ่ายค่าลิขสิทธิ์แล้วนั่นเอง..
----------------------
ร้องเพลง Happy Birthday ได้แบบไม่เสียเงินแล้ว
อ่านบทความลงทุนแมนก็ไม่ต้องเสียเงิน
ติดตามบทความลงทุนแมน ได้ที่
-บล็อกดิท blockdit 
-อินสตาแกรม 
-ทวิตเตอร์ 
-ไลน์ 
----------------------
Reference
-
-
-
-
[6393].